b'\n_START_ARTICLE_\nTorder\xc3\xb8d g\xc3\xa5rd\n_START_PARAGRAPH_\nTorder\xc3\xb8d g\xc3\xa5rd er en herreg\xc3\xa5rd som ligger p\xc3\xa5 Jel\xc3\xb8ya i Moss kommune. Det har v\xc3\xa6rt g\xc3\xa5rdsdrift p\xc3\xa5 Torder\xc3\xb8d siden jernalderen. Herreg\xc3\xa5rden slik den framst\xc3\xa5r i dag, med hovedbygning, sidebygning og park, er fra midten av 1700-tallet. Torder\xc3\xb8d g\xc3\xa5rd eies av Moss kommune og f\xc3\xb8rste etasje i hovedbygningen leies ut som m\xc3\xb8te- og selskapslokale.\n_START_SECTION_\nHistorie\n_START_PARAGRAPH_\nTorder\xc3\xb8d ble ryddet en gang i perioden 400-800 e.kr. G\xc3\xa5rden ble ryddet fra den f\xc3\xb8rste g\xc3\xa5rden en kjenner til p\xc3\xa5 Jel\xc3\xb8ya, som l\xc3\xa5 i omr\xc3\xa5det der Alby g\xc3\xa5rd ligger i dag. Navnet Torder\xc3\xb8d kommer fra det gammelnorske \xc2\xabtordruga\xc2\xbb, som betyr gj\xc3\xb8dselhaug. Man antar att dette kommer av at opphavsg\xc3\xa5rden brukte dette omr\xc3\xa5det til beite og hadde sommerfj\xc3\xb8s her. Derfor har det sannsynligvis v\xc3\xa6rt en gj\xc3\xb8dselhaug p\xc3\xa5 stedet. Torder\xc3\xb8d er nevnt i et diplom fra 1338, og navnet skrives da \xc2\xabha torghrufuu\xc2\xbb._NEWLINE_I middelalderen ble det omr\xc3\xa5det som opprinnelig utgjorde Torder\xc3\xb8d delt opp i flere g\xc3\xa5rder. Rundt \xc3\xa5r 1300 besto omr\xc3\xa5det av Orker\xc3\xb8d, Grimsr\xc3\xb8d, Helger\xc3\xb8d, Thorbj\xc3\xb8rnsr\xc3\xb8d, Krossern og Taraldr\xc3\xb8d, i tillegg til Torder\xc3\xb8d.\n_START_SECTION_\nBygninger\n_START_PARAGRAPH_\nDagens hovedbygning er oppf\xc3\xb8rt i perioden 1758\xe2\x80\x931760. Byggherre var David Chrystie d.e. Familien Chrystie var av skotsk opprinnelse og h\xc3\xb8rte til landets fremste borgerfamilier p\xc3\xa5 1700-tallet. Bygningen er en toetasjes, laftet t\xc3\xb8mmerbygning med mansardtak. Utvendig er det malt panel. Over inngangsd\xc3\xb8ren er det en overbygning formet som en baldakin, b\xc3\xa5ret av fire s\xc3\xb8yler med akantuslignende utskj\xc3\xa6ringer og kapit\xc3\xa9ler._NEWLINE_P\xc3\xa5 nordsiden av hovedbygningene er det et enetasjes tilbygg._NEWLINE_Bygningen er omgitt av distriktets eneste rendyrkede barokkhage.  Hovedbygningen p\xc3\xa5 Torder\xc3\xb8d er fredet.'